മായന്നൂര് പാലത്തിന്റെ താഴെ മാലിന്യ നിക്ഷേപ കേന്ദ്രമായി ഒറ്റപ്പാലം: മായന്നൂര് പാലത്തിന്റെ അടിഭാഗം മാലിന്യ നിക്ഷേപ കേന്ദ്രമായി. ഇരുളിന്റെ മറപറ്റി വന്തോതില് ഇവിടെ പകല് സമയത്തു പോലും മാലിന്യം നിക്ഷേപിക്കുന്നതായി നാട്ടുകാര് പറയുന്നു. മായന്നൂര് പാലത്തില് ഒറ്റപ്പാലം ഭാഗത്ത് പാലത്തിനടിയിലേക്കു പോകുന്നതിന് റോഡുണ്ട്. ഈ വഴിയിലാണ് മാലിന്യം കുന്നുകൂടി കിടക്കുന്നത്. കാടുമൂടി കിടക്കുന്ന ഈ ഭാഗത്തു മാലിന്യം കൊണ്ടുവന്നിടുന്നത് മറ്റു ആളുകളുടെ ശ്രദ്ധയില് പെടില്ല. ഇതും മാലിന്യ നിക്ഷേപം വര്ധിക്കുന്നതിനു കാരണമാണ്. ഒറ്റപ്പാലം നഗരസഭ പ്രദേശത്തുള്ളവരും മായന്നൂര്, കൊണ്ടാടി പരിസര പ്രദേശങ്ങളിലുള്ളവരും ഇവിടെ മാലിന്യനിക്ഷേപം നടത്തുന്നുണ്ടെന്നാണ് സൂചന. പകല് സമയത്ത് ഇരുചക്രവാഹനങ്ങളില് വന്നു പ്ലാസ്റ്റിക് ബാഗുകളില് മാലിന്യങ്ങള് ഉപേക്ഷിച്ചു പോകുന്നത് പതിവാണത്രെ. മായന്നൂര് പാലത്തിന്റെ ഒറ്റപ്പാലം ഭാഗത്ത് പാലത്തിന്റെ അടിയിലേക്കു വാഹനത്തില് പോകാന് നിര്മിച്ച റോഡും, നാലുഭാഗവും ആള്പ്പാര്പ്പില്ലാത്ത വിജനമായ പ്രദേശങ്ങളായതിനാല് ഇവിടെ എന്തു നടന്നാലും പുറത്തറിയില്ല. പാലത്തിന്റെ അടിയില് തൂണുകളില് ഇരുന്ന് കഞ്ചാവ് വലിക്കുന്നവരുടേയും എണ്ണം കുറവല്ല. കഞ്ചാവ് വില്പനയും ഇവിടെ നടക്കുന്നതായി പറയപ്പെടുന്നു. ഭാരതപ്പുഴയിലും കഞ്ചാവ് വില്ക്കുന്നവരുടെ സാന്നിധ്യമുണ്ട്. ഭാരതപ്പുഴയില് മുടി മാലിന്യങ്ങള് നിക്ഷേപിക്കുന്നവരുടെ എണ്ണവും കുറവല്ല. ഭാരതപ്പുഴയിലും മായന്നൂര് പാലത്തിലും പോലീസിന്റെ സാന്നിധ്യം ഉണ്ടാകാത്തത് സാമൂഹ്യവിരുദ്ധരുടെ ശല്യം വര്ധിക്കാന് കാരണമാകുന്നുണ്ട്.